གཉིས་པ།དཔེ་ཚོགས་འདི་གཉེར་དུས་ཀྱི་དམིགས་འདུན་དང་།ཕྱོགས་བསྒྲིགས་ལག་བསྟར་བྱས་རིམ་ནི།འདི་ནས་ཡར་བརྩིས་པའི་ལོ་ངོ་བརྒྱད་བརྒྱ་ལ་ཉེ་བའི་དུས་ནས་བོད་དམངས་ཁྲོད་དུ་གླིང་རྗེ་གེ་སར་རྒྱལ་པོ་ལྷ་བླ་མ་ཡི་དམ་ཀུན་འདུས་སུ་མཐོང་བའི་དད་མོས་སེམས་ཁམས་བསྒྱུར་དུ་མེད་པ་ཞིག་ཆགས་པའི་བདེན་རྟགས་སུ་གྲུབ་པའི་མཆོད་སྒྲུབ་ལས་མཐའི་སྐོར་འདི་རིགས།གེ་སར་རིག་གནས་ཀྱི་ཉིང་བཅུད་དུ་སྲུང་སྐྱོབ་དང་།དཔྱད་གཞིའི་རྒྱུ་ཆར་སྟབས་བདེ་ཡོང་ཆེད་ཉར་ཚགས་དོ་དམ་བྱེད་རྒྱུའི་དམིགས་ཡུལ་ཡིན་པ་ལས།དག་སྒྲིག་གི་མིང་འོག་ནས་འཕྲི་སྣོན་བཅད་གཏུབ་ཀྱི་བྱས་ཉེས་ཤོར་མི་རུང་བ་ནི་རྩ་བའི་གནད་འགག་ཏུ་བཟུང་དགོས་པ་ནི།འདིར་བསྡུས་པའི་གསུང་སྐོར་བྱིན་ལྡན་རྣམས་ནི་དུས་རབས་བརྒྱད་ལྷག་གི་གོང་དུ་བྱོན་པའི་བོད་ཀྱི་སྐྱེས་ཆེན་གྲུབ་བརྙེས་བདེན་པར་སྨྲ་བ་ཁོ་ནས་བཀའ་གཏེར་དག་སྣང་ལས་འཁྲུངས་པའི་ཟབ་ཆོས་བྱིན་ལྡན་ཡིད་བཞིན་གྱི་ནོར་བུ་ལྟ་བུ་ཁོ་ན་ཡིན་ཕྱིར།མི་རིགས་ཀྱི་ཆོས་ལུགས་དད་མོས་སེམས་ཁམས་ཀྱི་རྩིས་ཐང་དང་།རིག་གནས་བདག་དབང་གི་ངོས་ནས་བཤད་ན།འདི་རིགས་ལ་བླ་མ་ལྷག་པའི་ལྷའི་བཀའ་དབང་དང་ལྟ་དགོངས་ཟབ་མོའི་བདེན་དཔང་མེད་པར་སོ་སོའི་སྐྱེ་བོས་ཚིག་བསླད་དང་འཕྲི་སྣོན་བྱས་ན།བསམ་མི་ཁྱབ་པའི་བྱིན་རླབས་ཀྱི་ཚན་ཁ་རལ་འགྲོ་བའི་མི་ཚད་བཀའ་རྐུན་ལྷད་བཅུག་གི་ནག་ཉེས་སུ་འགྱུར་འགྲོ་བ་ནི་དམ་པ་གོང་མའི་ཞལ་རྒྱུན་ཡོད་པ་དང་།གསུང་ཆོས་རང་རང་གི་མཛད་བྱང་ལས་ཀྱང་ཕལ་ཆེར་ཧ་གོ་ཐུབ་པས་གཟབ་དགོས་པ་ཡིན།གལ་སྲིད་དཔེ་རྙིང་སོ་སོའི་ནང་གི་ཐ་སྙད་མི་འདྲ་བ་རྣམས་གཅིག་གྱུར་དང་ཡི་གེའི་དག་ཐོབ་ཉམས་རིགས་ལེགས་བཅོས་མ་ཐུབ་ན།དཔེ་ཚོགས་ཕྱོགས་བསྒྲིགས་ཀྱི་སྣང་བརྙན་ལ་མི་མཛེས་ཤིང་།ལྷག་པར་སྒྲུབ་ཐབས་ཡིན་པའི་ངོས་ནས་བྱིན་ནུས་ཀྱང་ཡོད་སྲིད་དམ་སྙམ་ན།འདིའི་སྐབས་དངོས་པོའི་སྣང་ཚུལ་དང་བསམ་མི་ཁྱབ་པའི་གནས་ཚུལ་གཉིས་སོ་སོ་ཡིན་པས།གསང་བ་ལྷ་སྒྲུབ་ཀྱི་སྐོར་འདི་རིགས་ནི་ཐུན་མོང་དང་ཐུན་མིན་གཉིས་ལས་ཐུན་མིན་གྱི་ཕྱོགས་སུ་གཏོགས་ཕྱིར།གསུང་པ་པོ་རྟོགས་པ་མཆོག་ལྡན་དག་གིས་ཚིག་གི་སྤུ་རིས་དང་ཡི་གེ་བཏགས་པ་བའི་ཐ་སྙད་བཟོ་སྟངས་སོགས་ལ་མ་བལྟོས་པར་བྱིན་རླབས་ཀྱི་བཀའ་རྒྱས་བཏབ་ཡོད་པ་ཡིན་པས་རང་གར་བཟོ་བཅོས་བྱས་པ་ལས་མ་བཅོས་ན་ལེགས་པའི་དམིགས་བསལ་ཡང་ཡོད་པ།དཔེར་ན་བོད་ཀྱི་ངག་རྒྱུན་ལོ་རྒྱུས་སོགས་ན་འཇམ་མགོན་ས་སྐྱ་པཎ་ཆེན་གྱིས་གྲུབ་ཆེན་འདར་འཕྱར་བས་ཕུར་བསྙེན་གསུངས་པ་མ་དག་པར་གཟིགས་ནས་བཅོས་པས་གྲུབ་ཆེན་གྱིས་གྲུབ་རྟགས་མ་ཐོན་པ་ན།སླར་སྔོན་གྱི་མ་དག་པ་ལྟར་བྱས་ནས་བཟློ་སྐབས་ཕུར་བ་ལས་མེ་སྟག་འཕྱུར་ཏེ་གྲུབ་རྟགས་སྔར་ལྟར་བྱུང་ཚུལ་དང་།དེ་བཞིན་དུ་སྔོན་ཇོ་བོ་རྗེ་དཔལ་ལྡན་ཨ་ཏི་ཤ་མངའ་རིས་སུ་བཞུགས་སྐབས་མགུལ་ལ་རྣག་བཅས་ཏེ་སྙུན་གཞི་ཚབས་ཆེན་བྱུང་བས།བོད་ཀྱི་བན་སྔགས་སྐོར་ཞིག་གདན་ཞུས་ཏེ་རྣམ་འཇོམས་ཀྱི་སྒོ་ནས་བྱབས་ཁྲུས་མཛད་དུ་བཅུག་སྐབས།བོད་པ་ཚོས་ལེགས་སྦྱར་གྱི་སྒྲ་གདངས་གཞི་ནས་མ་ཐོན་ཕྱིར་རྣམ་འཇོམས་གཟུངས་སྔགས་ཀྱི་ནང་དོན།མགོ་ཆོད་སྐེ་ཆོད་ལྟ་བུ་ཕྱིན་ཅི་ལོག་ཁོ་ནར་ཀློག་གིན་འདུག་པ་གསན་པས།ཇོ་བོས་ཐུགས་ཁྲེལ་བའི་རྟགས་སུ་བཞད་མོ་ཞིག་མཛད་པའི་དབུགས་ཤུགས་ལ་རྐྱེན་བྱས་མགུལ་གྱི་རྣག་ཐུམ་དྲལ་ནས་སྙུན་དྲག་བྱུང་ཚེ།ཁོང་གིས་གཟོད་ནང་གི་དེ་ཉིད་ཟབ་མོས་རྒྱས་ཐེབ་མིན་ཁོ་ནར་རག་ལས་པ་མ་གཏོགས།ཕྱིའི་སྒྲ་གཟུགས་དང་རྣམ་འགྱུར་ཙམ་ལ་བལྟོས་པ་མེད་པ་ནི་གསང་བ་བསམ་མི་ཁྱབ་པའི་ནུས་པ་ཡིན་འདུག་ཚུལ་གསུངས་མྱོང་བའི་ཞལ་རྒྱུན་ཡོད་པ་ལྟ་བུ་གསང་སྔགས་ཟབ་མོའི་སྐོར་གྱི་གནས་ཚུལ་ནི་བྱང་ཆུབ་སེམས་དཔའ་ཆེན་པོ་དག་གིས་ཀྱང་ཚོད་འཛིན་མི་ཐུབ་པའི་ཚུལ་གནང་འདུག་ན།སྙིགས་མའི་དུས་ཀྱི་སོ་སོའི་སྐྱེ་བོ་འཆང་བ་ཀུན་ལྡན་ལམ་ཟབ་མོའི་གནད་ལ་སྐྱེས་སྦྱང་དམན་པ་དག་གིས་སྤྱིའི་བུམ་བཟང་ལ།སྒེར་གྱི་འབག་བཙོག་བཟོ་མི་རུང་བའི་དྲན་ཤེས་ཀྱི་འོག་ནས།ང་ཚོས་དཔེ་ཚོགས་འདིའི་སྤྱིའི་ངོས་ནས་ཡི་གེ་ནོར་བ་ཡིན་ངེས་ཀྱི་ཕྲད་རྣམ་དབྱེ་དུས་གསུམ་སྐུལ་ཚིག་གི་སྐོར་འགལ་བ་མེད་ངེས་ཅན་རེ་ཟུང་ཙམ་མ་གཏོགས།གསུང་མཁན་བླ་མ་རྣམས་དུས་རབས་མི་གཅིག་པས་བརྡ་གསར་རྙིང་བར་གྱི་འགྱུར་བ་དང་།བོད་ཡུལ་སྟོད་སྨད་བར་གྱི་ས་ཆ་ཡུལ་ལུང་མི་འདྲ་བའི་བརྡ་ཆད་དང་བདག་སྒྲ་སོགས་ཡི་གེ་བཀོལ་སྟངས་ཡེ་ནས་མི་འདྲ་བ།ཡང་ཆོས་བདག་ཡི་གེ་བ་རྣམས་ཀྱིས་གང་བྱུང་བྱུང་དུ་བྲིས་པ་སོགས་ཀྱི་དབང་གིས་དེང་དུས་གཅིག་གྱུར་གྱི་མིང་ཚིག་བཀོལ་སྟངས་དང་མི་འདྲ་བའི་མིང་བརྡ་ཧ་ཅང་མང་བ།དཔེར་ན།གླིང་རྗེ་ལ་སྐུ་མ་སེང་དང་།མ་སངས།མ་སང་།མ་སིང་ལྟ་བུ་མི་འདྲ་བ་དང་།གླིང་གི་དཔའ་བརྟུལ་ལྟ་བུ་ལ་མཚོན་ན།དཔའ་ཐུལ་དང་།དཔའ་ཐིས།དཔའ་ཐིལ།དཔའ་བཏུར།དཔའ་ཐེས།དཔའ་རྟུལ།དཔའ་བདུད།དཔའ་ཐུས།དཔའ་གཏུལ།དཔའ་ཐུར།དཔའ་བཏུལ་ལྟ་བུ་འབྲི་སྟངས་མི་འདྲ་བ་མང་དུ་སྣང་བ།དེ་བཞིན་དུ་རྟ་མཆོག་རྐྱང་རྒོད་ལ་ཡང་།རྐྱང་རྒོད་གཡེལ་བ་དང་།གཡེལ་བོ།འཕེལ་བོ།འཕེལ་པོ།འཕེལ་དཀར།ཕེར་པོ།འཕེར་བོ།གཡེལ་པོ།འཕེལ་བ་དང་།དེ་བཞིན་དུ་མ་ཌཱ་ཀི་ལ།ཌཱཀྐི།དཱ་ཀིདྷཱ་ཀི་ལྟ་བུ།ཡང་ཧོར་ཤན་པ་ལྟ་བུའི་མཚན་ལ།ཤན་པ་རྨེ་རུ་དང་།མེ་རུ།དམེ་རུ།མེ་རི་ལྟ་བུ་དང་།རོང་བློན་ག་དར་ཕྱིང་སྔོན་ལ།བྱང་སྔོན།སྤྱང་སྔོན།བདུད་རུ་ཏྲ་ལ་ཡང་།རུ་ཊ།རཱུ་ཏྲ་ལྟ་བུ་དང་།དགྲ་བླ་ལ་དགྲ་ལྷ་ལྟ་བུ་སོགས་མིང་ཚིག་རེ་རེ་ལ་འབྲི་སྟངས་མི་འདྲ་བ་སྣ་ཁ་འདྲ་མིན་ཤིན་ཏུ་མང་པོ་འདུག།འདིར་ང་ཚོས་གོང་དུ་བཤད་པ་ལྟར་གསུང་མཁན་རང་རང་གི་བཞེད་ལུགས་ལ་བརྩི་འཇོག་དང་།རྡོ་རྗེའི་བཀའ་གསུང་གི་ཡིག་འབྲུ་རེ་རེ་ལ་གསང་བ་བསམ་མི་ཁྱབ་པའི་བྱིན་རླབས་ཁྱད་པར་བའི་ནུས་པ་རེ་ཡོད་སྙམ་པའི་དག་དྲན།དུས་རབས་བཅུ་གཅིག་པའི་ནང་ཚུན་ལ་བོད་ཀྱི་ས་གནས་སོ་སོར་གླིང་གེ་སར་རིག་པའི་མིང་བརྡ་ཐ་སྙད་ཀྱི་རྐང་ཇི་ལྟར་ཚུགས་མིན་དང་།འགྱུར་བ་ག་འདྲ་འདུག་པའི་དཔྱད་གཞིའི་རིན་ཐང་སོགས་ལ་བསམས་ཏེ།གསུང་ཆོས་སྤྱིའི་ཆ་ནས་རང་རང་གི་མ་དཔེ་དང་བསྡུར་ཅི་ཐུབ་གང་ཐུབ་ཀྱིས་མིང་ཚིག་ཕལ་ཆེ་བ་རང་སོར་བཞག་ཡོད།གཞན་རིག་གསར་གོད་ཆག་སོགས་ཀྱི་གནས་བབ་འོག་ནས་ས་ཞབས་དང་ཆུ་ཆར་གྱིས་སྐྱོན་ཤོར་བའི་སྐོར།དཔེར་ན་གཡག་ཟེ་གཏེར་རྒན་ཐེག་མཆོག་གླིང་བའི་གསུང་ལྟ་བུའི་དཔེ་རྙིང་མ་དཔེ་གཅིག་མ་གཏོགས་གཏན་ནས་རྙེད་ཐབས་མ་བྱུང་བ་དག་གི་ནང་དུ།མ་དཔེ་ཁ་མི་ཚང་ས་དང་།ཚིག་རྐང་མི་གསལ་ས།དོགས་པ་ཅན་གྱི་རིགས་ལ་འོལ་ཚོད་ཀྱིས་ཐག་ཆོད་མ་བྱས་པར་ཆད་སྐྱོན་དང་མི་གསལ་བ།ཡང་ན་ཡི་གེ་གསལ་བོ་ཡིན་ཡང་ཡིག་ནོར་སོགས་ཀྱིས་ནང་དོན་བསྒྲིབས་ཏེ།འབྲེལ་མི་ཆགས་པའམ་གོ་བ་ལོན་དཀའ་བའི་རིགས་རྣམས་རེ་རེ་བཞིན་རྟགས༼༽འདིའི་ནང་དུ་བླངས་ནས་དཔྱད་གཞིར་བཀོད་ཡོད་པ་དང་།ཡང་འགའ་ཞིག་ལ་ཟུར་དུ་ཡོ་བཅོས་དང་གསལ་བཤད་ཀྱི་མཆན་བཏབ་ཁུལ་ཡང་བྱས་ཡོད།དེ་བཞིན་དུ་བོན་གཏེར་སྟོན་ཧཱུཾ་ཆེན་འགྲོ་འདུལ་བའི་གསུང་སྐོར་ལྟ་བུ་ལ་མཚོན་ན་ཆ་རྒྱུས་མེད་པའི་ཐ་སྙད་ཀྱི་སྒྲོམ་ཧ་ཅང་ཆེ་ཕྱིར།ནོར་འཁྲུལ་མི་འབྱུང་བའི་ཆེད་མ་དཔེ་འདྲ་པར་ལ་བཏབ་ནས་ཇི་མ་ཇི་བཞིན་དུ་བཀོད་ཡོད་པ་ལྟ་བུ་ཡིན།ད་དུང་གཞན་ཞིག་ནི་གཏེར་ཚེག་རིགས་གཉིས་ཏེ།དཔེར་ན་༔འདི་དངཿའདི་གཉིས་རིམ་བཞིན་གཏེར་ཆེན་དང་གཏེར་ཕྲན་གྱི་ཁྱད་པར་ཞེས་གཏེར་སྟོན་ཆོས་བདག་རྣམས་ཀྱི་ཞལ་སྒྲོས་སུ་འདུག་པས་དེ་ལྟར་རང་སོར་བཞག་པ་ལས་གཅིག་གྱུར་བྱས་མེད།གསུམ་པ།དཀར་ཆག་གི་གོ་རིམ་སྒྲིག་སྟངས་ནི།སྤྱིར་བོད་ཀྱི་བན་བོན་ཆོས་ལུགས་གཉིས་པོ་སོ་སོར་ཁག་གཉིས་སུ་བསྒྲིགས་ཡོད་པ་དང་།བྱེ་བྲག་ཏུ་ཁག་དང་པོ་ལ་མཚོན་ན་ཆོས་ལུགས་རང་ཁོངས་ཀྱི་གྲུབ་མཐའ་རྣམས་སོ་སོར་བཀར་ཏེ།དཔེར་ན།དཔེ་ཚོགས་འདིའི་ནང་འཁོད་གླིང་རྗེ་གེ་སར་ལ་མཆོད་སྒྲུབ་གསུང་མཁན་སྤྱིའི་ནང་ནས་ད་ཐེངས་འདིར་ལག་སོན་བྱུང་བ་ཆེས་སྔ་ཤོས་ནི་བོད་རབ་བྱུང་གསུམ་པའི་ཤིང་བྱི༡༢༠༤ལོར་འཁྲུངས་པའི་ཀརྨ་པཀྵི་མཆོག་གཙོ་བོ་བྱས་ཏེ་བཀའ་བརྒྱུད་པའི་བླ་མ་ཡོངས་རྫོགས་ཕྱོགས་གཅིག་ཏུ་རང་རང་གི་འཁྲུངས་ལོའི་སྔ་ཕྱི་ལྟར་བསྒྲིགས་ཡོད་པ་དང་།རིམ་བཞིན་སྔ་འགྱུར་རྙིང་མ་པ།རི་བོ་དགེ་ལྡན་པ།དཔལ་ལྡན་ས་སྐྱ་པ།རྒྱལ་བ་ཇོ་ནང་པ་རྣམས་རང་རང་གི་གྲུབ་མཐའི་ཁྲོད་ནས་འཁྲུངས་ལོ་ཆེས་སྔ་ཤོས་རེའི་འཕྲོས་སུ་དུས་ཀྱི་རིམ་པ་ལྟར་བསྒྲིགས་ཡོད་ལ།དེབ་རེ་རེའི་དཀར་ཆག་གི་ཟུར་དུ་གསུང་མཁན་རང་རང་གི་འཁྲུངས་ལོ་ངོ་སྤྲོད་མཚོན་ཙམ་རེ་དཔྱད་གཞིར་བཀོད་ཡོད་ལ།རྒན་མཛོད་ཚ་པ་ལགས་ཀྱི་ཐུགས་བཞེད་བཞིན་ཕྱི་རབས་ལོ་རྒྱུས་པ་དག་གིས་ལོ་ཚིགས་ནོར་འབྱམས་སུ་མི་གཏོང་བར་དཔྱད་བསྡུར་ནན་མོ་གཏོང་ཆེད།གསུང་མཁན་རང་རང་གི་འདས་ལོའི་ལོ་ཁམས་ཆེད་དུ་མི་གསལ་བར་བྱས་ཡོད་པ་ནི་དམིགས་བསལ་ཡིན།དེ་ལས་ཀྱང་འདིར་ཆེད་དུ་ཞུ་དགོས་པ་ཞིག་ནི་དཔེ་ཚོགས་འདིའི་མ་ཕྱི་སྐོར་ཞིག་ཧ་ཅང་རྙིང་རུལ་ཡིན་པ་དང་།ཕལ་ཆེ་བ་ཡིག་གཟུགས་ཞན་ཞིང་དག་ཐོབ་མེད་པའི་དབུ་མེད་ལག་བྲིས་རབ་རིབ་ཀྱི་རྣམ་པ་ཅན་ཁོ་ན་ཡིན་པ།ཡུལ་ལུང་མི་འདྲ་བ་དུ་མའི་སྐད་ཀྱིས་བསླད་པ་མང་ཕྱིར།དཔེ་བསྡུར་གྱིས་མ་འདང་ས་དང་།ཚིག་ཕྲད་བྱ་ཚིག་སོགས་ཞུ་དག་ཚུལ་བཞིན་དུ་མ་འཁྱོངས་པ།གཏེར་སྟོན་སོ་སོའི་རང་ལུགས་ཀྱི་དབུ་ཁྱུད་དང་མཁའ་འགྲོའི་བརྡ་ཡིག་སོགས་རང་སོར་མ་ཞོག་པ་དང་ཆད་ལྷག་ཤོར་བ།དཔེ་ཚོགས་ཀྱི་སྒྲིག་སྟངས་དང་དཀར་ཆག་འགོད་སྟངས་སྐོར་ནས་ལེགས་པོ་མ་ཐོན་ས།རྩོམ་མཁན་སོ་སོའི་འཁྲུངས་ལོའི་ལོ་ཚིགས་ཐད་ནོར་འཁྲུལ་ཤོར་ཡོད་པ་སོགས་ཕྱོགས་ཡོངས་ཀྱི་ཆ་ནས་འགལ་འཛོལ་མི་ཉུང་བ་ཤོར་ཡོད་སྲིད་པ་དང་།སྤུས་ཚད་ཀྱི་མ་འདང་ས་མང་བ་ནི་གཡོལ་ཐབས་མེད་པ་ཞིག་ཡིན་པས།འདིར་དབྱིངས་བཞུགས་རྩ་གསུམ་དགྲ་བླ་ཝེར་མའི་ཚོགས་དང་།རྒྱ་ཆེའི་དོན་གཉེར་གཟིགས་མཁན་རྣམ་པར་སྙིང་ནས་བཟོད་གསོལ་ཞུ་བ་དང་ཆབས་ཅིག།རྣམ་པ་ཚོས་དཔྱད་གཞིའི་དེབ་ཕྲེང་འདི་དག་དམིགས་སུ་བཟུང་ནས་ཡོ་བཅོས་དང་དགོངས་འཆར་གནང་རོགས་ཞུ་ཞེས་ཟོལ་ཟོག་མེད་པར་གསོལ་བ་བཏབ་པ་ཡིན་ནོ།།ཞེས་གླིང་རྗེ་གེ་སར་དང་འབྲེལ་བའི་ཟབ་གཏེར་ཆོས་སྡེ་སྡུད་སྒྲིག་ལ་རྟེན་འབྲེལ་གྱི་སྒོ་མི་དམན་པར་རློམ་པའི་རང་སྣང་ཅན་སྨིན་དབུས་ཨ་དཀར་པོས་རབ་བྱུང༡༧པའི་ཤིང་རྟ་ལོའི་རྒྱལ་ཟླ་བའི་ཚེས༡༥སྟེ་གླིང་རྗེ་གེ་སར་འཁྲུངས་སྐར་ཉིན་བྲིས།